google/wiki40b huggingface dataset:
A Warrior's Heart

Sammendrag

Conor Sullivan (Kellan Lutz) er ikke begeistret over å flytte til en ukjent liten by, og bli den nye gutten på skolen. Men han får en kjæreste, Brooklyn (Ashley Greene), og begynner ved skole-laget i lacrosse som blir trent av en gammel venn av faren hans, David Milligan (William Mapother). Conor`s far er en offiser i US Army som blir sendt til Irak, hvor han dør i kamp. Conor lever i sjokk og fornektelse etter farens død, og han reagerer på dødsfallet med selvdestruktive måter. Dette bekymrer hans mor Claire (Gabrielle Anwar). Conor havner i et voldelig sammenstøt med en annen lacrosse-spiller (Chord Overstreet) og han begår hærverk på skolens område. Dette gjør at han havner i fengsel, og blir sparket fra lacrosse-laget. Han blir sendt til en leir som blir ledet av en kollega og god venn av den døde faren hans, sersjantmajor Duke Wayne (Adam Beach). Ved treningsfeltet i leiren gjenvinner Conor sin lidenskap for lacrosse, og det åpner øynene hans for den sanne betydningen av modenhet, sportsånd og manndom.
Schengen-avtalen

Tilsluttede land

Schengen-avtalen omfatter idag 26 europeiske land: Belgia, Danmark, Estland, Finland, Frankrike, Hellas, Island, Italia, Latvia, Liechtenstein, Litauen, Luxembourg, Malta, Nederland, Norge, Polen, Portugal, Slovakia, Slovenia, Spania, Sveits, Sverige, Tsjekkia, Tyskland, Ungarn, Østerrike.

Tilgrunnliggende prinsipper

Før første verdenskrig kunne man reise fra Paris til Moskva uten pass. Denne friheten opphørte med krigen, selv om flere lokale frisoner ble etablert. Etter Irlands uavhengighet fra Storbritannia i 1922 kunne man reise fritt mellom landene, uten pass (identitetskort eller pass trengs for flyreiser siden 1997). Mellom Norge, Sverige, Danmark og Finland har det likeledes vært passfrihet siden 1952, lovfestet ved den nordiske passunionen i 1954.
Slike frisoner var likevel unntaket fra regelen. For å krysse grensene mellom land i Europa behøvde man et pass. I mange land var det også påkrevet med egne visum. Et enormt nettverk av grenseposter i Europa forårsaket forsinkelser og økte utgifter for handel og turisme.
Etter traktatens iverksettelse, ble grenseposter mellom deltagerland stengt, og ofte revet. Biltrafikken blir ikke lenger forsinket; passasjerer som reiser med bil, båt, jernbane og fly trenger ikke å identifisere seg med pass eller visum når de krysser grensene. Borgere i land utenfor EU og EØS som reiser i Schengen-området som turister og forretningsmenn, behøver et Schengen-visum som utstedes av ambassaden eller konsulatet i det Schengen-landet de ønsker å besøke først. Etterpå kan de uhindret besøke et hvilket som helst Schengen-land.
Borgere i "tredje-land", utenfor EU, som har oppholdstillatelse i en Schengen-stat, kan fritt oppholde seg i og reise til en annen Schengen-stat i en periode på opptil 3 måneder. For lengre opphold, kreves spesiell tillatelse fra det respektive landet. Personer utenfor Schengen-området, som har en langvarig oppholdstillatelse i et medlemsland, kan, under visse omstendigheter, tildeles retten til å bosette seg i andre medlemsland.
Schengen-landene samarbeider om å kontrollere og overvåke områdets ytre grenser, gjennom en avtale som kalles Schengen-grensens kodeks. Artikkel 7 krever en minimum-sjekk av personer som krysser de ytre grensene, deriblant identifikasjonspapirer og reisedokumenter. Borgere fra "tredje-land", utenfor EU, som krysser grensene, må gjennomgå en omfattende undersøkelse, som også omfatter alle adgangskrav (dokumentasjon, visum, yrkesmessig status, hvordan de tjener til livets opphold, og mulig utestengelse av sikkerhetshensyn).
Østre Landsret

Østre Landsret er appellinstans for Øst-Danmark når det gjelder byrettene. Med Øst-Danmark forstås Fyn, Sjælland og Bornholm med omkringliggende øyer. I tillegg til dette fungerer Østre Landsret som appellinstans for Retten på Færøerne og for Grønlands Landsret. Avgjørelser fra Sø- og Handelsrettens skifterettsavdeling ankes likeledes til Østre Landsret. Byrettene kan i konkrete sivile saker etter partenes anmodning henvise en sak til landsrettene dersom saken er av prinsipiell karakter.
Østre Landsret har adresse i Bredgade 59 i København. Rettens lokaler er plassert i Bredgade 59 og 42 samt i Fredericiagade 26.
Domstolen ble opprettet i 1919 samtidig med Vestre Landsret som avløser for Den kongelige Landsoverret samt Hof- og Stadsret. Ved opprettelsen ble Østre Landsret plassert i den nåværende hovedbygningen i Bredgade.
Bygningen i Bredgade var opprinnelig oppført som operahus, men fungerte kun som det i perioden 1702–1708. I perioden 1720–1884 fungerte bygningene som kaserne og sjøakademi.
Bygningen ble restaurert i 1768 av arkitekt C.F. Harsdorff. I 1884 brant Christiansborg og Rigsdagen flyttet inn i lokalene i Bredgade. I 1918 flyttet Rigsdagen ut igjen og bygningen ble benyttet som nødlasarett under spanskesyken. Fra 1919 har Østre Landsret benyttet bygningen.
Spheginobaccha

Utseende

Lange og slanke blomsterfluer, gjerne gulaktige. Antennene er ganske korte, det tredje leddet rundt eller ovalt. Hannens fasettøyne møtes ikke i pannen.

Levevis

Larvene lever trolig av avfall i maurtuer, men man vet ikke dette med sikkerhet.

Utbredelse

Slekten er utbredt i det sørlige Afrika og i Sør-Asia.
Xylotrupes mindanaoensis

Utseende

En stor, bred, halvblank, mørk hornbille. Som de andre artene i slekten Allomyrina har hannene et fremoverrettet horn på pronotum og et krumt horn på hodet, begge kløvet i spissen. Kroppen er kledt med fine, lyse, litt skinnende hår.

Levevis

Larvene utvikler seg i råtnende plantemateriale og tar trolig vanligvis to år på utviklingen, de voksne billene lever 2-4 måneder. De voksne hannene kjemper mot hverandre ved hjelp av hornene, hver prøver å vippe motstanderen over på ryggen.
De voksne billene er mest aktive om natten og flyr gjerne til lys.

Utbredelse

Arten er utbredt i Filippinene (Mindanao).
Nordeuropeisk mesterskap i turn 2016

Nordeuropeisk mesterskap i turn 2016 ble arrangert fra 21. til 23. oktober 2016 i Trondheim. Arrangør er Trondhjems Turnforening.
Det ble konkurrert både individuelt og for lag.
Treccani-leksikonet

Treccani-leksikonet eller bare «Treccani» er et italiensk leksikon som utkom mellom 1929 og 1936. Italienske titler på verket er også «Enciclopedia Italiana di scienze, lettere ed arti», (norsk: Det italienske leksikon for vitenskap, litteratur og kunst) eller «L'Enciclopeida Italiana». Tilleggsbind ble utgitt mellom 1937 og 1960.
Leksikonet ble utgitt av Istituto della Enciclopedia Italiana, stiftet av Giovanni Treccani i 1925 etter forslag fra Giovanni Gentile som også var leksikonets første redaktør.
Løten Orienteringslag

Stiftelsen

Løten O-lag ble stiftet 5. mars 1977 på Jonsbu ved Rokosjøen. Etter å ha samarbeidet i flere år, gikk medlemmene i orienteringsgruppene i Løten IL og Nordbygda IL sammen i et felles lag. Dermed kunne Løten O-lag se dagens lys, med Henrik Skjærstad som første styreleder.
Équemauville

Befolkningsutvikling

Antall innbyggere i kommunen Équemauville
Referanse: INSEE
VM i turn 1989

Det 25. verdensmesterskapet i turn ble arrangert i perioden 14. til 22. oktober 1989, i Stuttgart i Vest-Tyskland (dagens Tyskland).
La Mesa

La Mesa er en by i San Diego County i California.
Byen ble grunnlagt i 1869 og hadde 54 749 innbyggere i 2000.
Rydberg-konstanten

Rydberg-konstanten er en fysisk konstant som blir brukt i atomfysikken for å angi størrelsen av bølgelengder for spektrallinjer. Den er oppkalt etter den svenske fysikeren Johannes Rydberg. Symbolet for konstanten er R∞.  Den oppstod første gangen i forbindelse med etableringen av Rydbergs formel og dens anvendelse på linjespektret til hydrogenatomet. Niels Bohr viste hvordan denne kunne beregnes i sin atommodell, noe som representerte begynnelsen på moderne atomfysikk.
Denne konstanten er direkte forbundet med Rydberg-energien angitt ved symbolet Ry, som er lik ionisasjonsenergien til et H-atom i grunntilstanden hvis atomkjernen antas å være uendelig tung.
Steinar Aadnekvam

Biografi

Aadnekvam fikk sin første gitar i en alder av 4, og fant trøst i å spille mens han vokste opp i forskjellige byer i Norge, Danmark, Italia, Luxembourg og Sverige. I en alder av 9 år begynte han å komponere musikk og lytte til artister som Elvis Presley, Prince og Michael Jackson. Som tenåring vendte hans interesse seg til jazz, og han oppdaget artister som Charlie Parker, John McLaughlin, Miles Davis, Rhasaan Roland Kirk, Abdullah Ibrahim og senere komponister som Egberto Gismonti, Hermeto Pascoal blant andre.
Etter musikalske studier ved Södra Latins gymnasium, etterfulgt av studier ved Royal College of Music, Stockholm i Sverige, med viktige lærere ved denne tiden, som Mikke Rönnkvist, Thomas Wixtröm, Andreas Öberg, Alvaro Is Rojas og Sten Hostfalt. Aadnekvam rettet sin nysgjerrighet utover da han bestemte seg for å reise til Mumbai i India for å studere med den klassisk indisk mester fløytist Hariprasad Chaurasia på internatskolen Vrindaban Gurukul. Snart etter førte skjebnen ham til Nordøst-Brasil, et bekjentskap som hadde enda dypere innvirkning på ham, og det neste tiåret fant han funnet sitt andre hjem i delstaten Pernambuco, der to av hans album har blitt spilt inn i samarbeid med noen av regionens musikere.
I 2009 ble Aadnekvam nominert til Young Nordic Gitarist Award ved Uppsala International Guitar Festival, og i 2010 var han finalist i Norsk JazzIntro på Moldejazz. Han startet sitt eget plateselskap, MMYH Records (Music Makes You Happy) med sitt debutalbum Simple Things (2010). I de etterfølgende årene spilte han konserter på klubber og store jazzfestivaler i Norge, Sverige, Finland, Danmark, Latvia, Polen og Romania. Han produserte dessuten de to brasilianske platene Abacaxeiro i 2011 og Ecology i 2014. 
I 2015 inledet Aadnekvam ett samarbeid med det norske plateselskapet Losen Records med sitt fjerde studioalbum Freedom's Tree (2015), med et internasjonal all-star-ensemble, inkludert flere musikalske gjester. Albumet viste seg å være en suksess, og hele sjumannsensemblet presenterte senere en hyllestkonsert på Stavanger International Jazz Festival, MaiJazz, i 2016. Samarbeidet med Losen Records fortsatte med utgivelsen av albumet Freedoms Trio i 2016.
Stoke Newington

Historie

Det har vært bosetning ved stedet i over tusen år, og det har blitt funnet levninger av hva som tolkes som angelsaksere ved elven Lea. I middelalderen og tudortiden var stedet en liten landsby i utkanten av London, og mange reisende stoppet der for forfriskninger før de fortsatte reisen nordover eller inn til byen.  Middelalderlandsbyen vokste opp rundt to like steder, Newington Green og krysset Church Street som nå heter Stoke Newington High Street.
Mange som kom utenfra har blitt nedtegnet her fra og med 1400-tallet: to menn fra Flandern bodde her i 1436; en prest ble fengslet for å ha gjentatt sladde om dronningen i 1562, og et skudd ble fyrt mot kongen fra et hus i Stoke Newington i 1675; og i 1709 bygget sognet fire hus for protestantiske flyktninger fra Rheinland-Pfalz i dagens Tyskland.
I løpet av 1700- og 1800-tallet ble landsbyen absorbert av London, og opphørte å eksistere som en selvstendig enhet. Flere store hus ble bygget der for å huse nyrike londonboere. 
Under den andre verdenskrig ble mye av området ødelagt i blitzen, og mange ble hjemløse. Flere av de historiske bygningene overlevde mirakuløst nok. Etter krigen ble det anlagt store boligområder i de utbombede områdene. Disse ble regnet som gode steder å bo i de første årene etter krigen, men ble etterhvert hjemsøkt av fattigdom og kriminalitet. 
Stoke Newington er nå et multikulturelt område, med store asiatiske, tyrkiske og vestindiske samfunn. Senere har det kommet flere polske og somaliske innvandrere.
Atacamaørkenen

Atacama (spansk: Desierto de Atacama) er et platå i Sør-Amerika som dekker en 1000 km stripe av land ved kysten av Stillehavet vest for Andesfjellene. Området består av en stor ørken i den nordlige delen av Chile. Ørkenen ligger i skyggen av Andesfjellene, og området regnes som verdens tørreste, og er den eneste sanne ørken som mottar mindre nedbør en polarørken. Årsaken til dette er at ørkenen ligger i en dobbel regnskygge. 
I henhold til beregninger utgjør Atacamaørkenen 105 000 km2 eller 128 000 km2 om de golde nedre skråinger av Andesfjellene skal inkluderes.
Det meste av ørkenen består av terreng med stein, saltsjøer, sand og felsisk lava som flyter mot Andes. Det finnes rike mineralforekomster i området, blant annet kobber og natriumnitrat.
Det Danske Luftfartselskab

Det Danske Luftfartselskab‎ eller DDL var et dansk flyselskap som ble stiftet som selvstendig aksjeselskap den 29. oktober 1918. DDL var det første sivile flyselskapet i Danmark. DDL fusjonerte i 1946 med de øvrige nasjonale flyselskapene i Skandinavia, og dannet SAS.
Insomnia (Faithless)

Insomnia er en sang laget av Faithless og utgitt i november 1995.
Bandet har uttrykt misnøye med at elementer av denne sangen ble brukt om igjen av Sash! i singelen Encore Une Fois.
Ironisk nok har den norske elektronikamusikeren Biosphere hevdet at Faithless samplet basslinja fra hans single Novelty Waves, men da de endret en note fikk han aldri royalty for det.
Organising Bureau of European School Student Unions

Organising Bureau of European School Student Unions (OBESSU) er en europeisk plattform for elevorganisasasjoner. Organisasjonen har 21 medlemsorganisasasjoner fra 19 land i Europa. Organisasasjonens oppgave er å ivareta grunnskole- og videregående elevers interesser overfor politiske beslutningstakere.
OBESSU jobber spesielt overfor Council of Europe og EU, samt andre institusjoner i Europa som jobber med utdanning. OBESSU har også vært ledende i arbeidet med å etablere elevorganisasjoner i land hvor dette ikke eksisterer. Videre jobber organisasjonen med å sikre at elever i alle europeiske land har rett til å påvirke sin egen utdanning og har reell innflytelse på alle beslutninger som taes vedrørende utdanning.
Organisasjonen ble etablert i 1975. Elevorganisasjonen i Norge var en av medlemsorganisasjonene frem til 23. juni 2012, hvor Landsstyret vedtok at Elevorganisasjonen skulle meldes ut av OBESSU.
Ban-etsu-motorveien

Rute

Veien starter i byen Iwaki i prefekturet Fukushima. Videre er den innom byene Tamura, Kōriyama, Motomiya, Aizuwakamatsu, Agano, Gosen før den ender i byen Niigata i prefekturet Niigata.
Jerntriangelet (økonomi)

«Jerntriangelet» er en betegnelse som i det norske politisk-økonomiske fagmiljøet har blitt benyttet av samfunnvitere og økonomer på de tre institusjonene Sosialøkonomisk institutt, Statistisk sentralbyrå og Finansdepartementet, som i etterkrigstiden utformet mye av den økonomiske politikken i Norge, eller var de viktigste premissleverandørene for denne politikken. Utover det smalere fagmiljøet har betegnelsen likevel ikke fått bredt gjennomslag som et etablert begrep, noe som også kommer til uttrykk ved at de som benytter seg av begrepet ikke alltid er enige om hvilke 3 institusjoner det refererer til. Historiske misforståelser blant journalister og andre utenfor fagmiljøet har gitt opphav til en alternativ definisjon, der Norges Bank tas med som en del av triangelet istedenfor Sosialøkonomisk institutt. Begrepet «Jerntriangelet» refererte opprinnelig  til maktforholdet mellom akademia og forvaltningen og i så måte har Norges Bank blitt regnet som tilknyttet Finansdepartementet, eventuelt som en fjerde institusjon. Her følger et eksempel på en journalist som omtaler Norges Bank som en del av Jerntrianglet ved Stein B. Hauglid i Dagens Næringsliv: «De aller flinkeste sosialøkonomene kommer seg aldri ut av universitetskorridorene, de nest flinkeste fordeler seg utover i det såkalte jerntriangelet, maktens sentrale punkter: Finansdepartementets økonomiavdeling, Statistisk sentralbyrås forskningsavdeling og Norges Bank.» 
Selv om den sistnevnte tolkningen i utgangspunktet beror på en misforståelse av den opprinnelige begrepsbruken, har den etter hvert blitt en etablert alternativ tolkning. Det er likevel ikke uengighet om at den førstnevnte definisjonen er den som opprinnelig ble utbredt i det norske miljøet. Poenget er da å understreke Sosialøkonomisk institutts sterke stilling, ikke bare som det dominerende norske fagmiljøet med de to Nobelpris-vinnerne Ragnar Frisch og Trygve Haavelmo, men også som den institusjonen som i praksis forsynte de øvrige med mange av de økonomene som etter hvert kom til å innta «kommandopostene» i økonomisk politikk, forskning og forvaltning.
For Norges Bank derimot, som først og fremst må ta hånd om sine hovedoppgaver som sentralbank, og bare i begrenset grad bidrar til forskningen, er det langt viktigere å ivareta sin uavhengighet fra de andre institusjonene. Sentralbanken er derfor nødt til å holde en viss avstand til den løpende økonomiske debatten, både til den økonomisk-politiske og den mer fagøkonomiske.
Fatma Bhanji Jynge

Statssekretær

Fatma Jynge var Aps første statssekretær med innvandrerbakgrunn. Hun var i 2000 statssekretær i Kommunaldepartementet med blant annet ansvar for byggesakene. Hun gikk av etter en uke, da det kort etter tiltredelsen ble kjent at hun blant annet hadde ominnredet en garasje til hytte uten nødvendig tillatelse, og likeledes gjort om deler av en låve til kontor og kjøkken uten å ha innhentet de nødvendige offentlige tillatelsene.

Priser og utmerkelser

I 1996 mottok Fatma Jynge YS' likestillingspris,  HR Norges lederpris og Primus Motor-prisen. Hun var da prosjektdirektør i «Forsvarets relokalisering Gardermoen».
Hun var juryleder i en arkitektkonkurranse arrangert av Drammen kommune om forslag til en gangbro over Drammenselven. Juryen kåret til vinner et utkast som ble realisert som gangbroen «Ypsilon».
Valencias metro

MetroValencia, Valencias bybane, er en bane i Valencia i Spania. Togene går i tunnel under sentrale byen, men på egen trasé med planoverganger i forstedene. Det finnes også en øst-vestlig trikkelinje i nordre delen av indre bydel. På grunn av disse egenskaper, og på grunn av at trafikken er ganske liten på de ytre grenene, er systemet ikke en tunnelbane i egentlig forstand, selv om det fungerer som det i indre bydel. Totalt finnes fem linjer (inklusive trikken) med flere forgreninger. Linje 1 og 3 trafikkeres med tyngre tog, mens linje 4 og 6 er trikkelinjer. Linje 5 mellom Marina Reial Joan Carles I og Marítim-Serrería trafikkeres av trikker i skytteltrafikk, mens resten av linjen trafikkeres med samme tog som linje 1 og 3.
Costa del Este (Panama by)

Costa del Este er et eksklusivt boligområde i Panama by. Det befinner seg langs kysten øst for byens sentrum, i corregimiento Juan Díaz, nær grensa til Parque Lefevre. Området har et areal på 310 hektar. Costa del Este-prosjektet ble presentert i 1995, og har siden det blitt til et av landets største utbyggingsprosjekter. Området var tidligere kjent som «søppeldynga», ettersom landområdet består av materiale som ble gravd ut fra Panamakanalen.
Costa del Este består av skyskrapere med leiligheter omgitt av veier med breie fortau, parker, en stor sentral plass og en kystpromenade på nesten 4 kilometer. Motorveien Corredor Sur går gjennom området og forbinder det med sentrum av byen  og Tocumen internasjonale lufthavn.
Ab Urbe Condita (bok)

Ab urbe condita (Fra byens grunnleggelse; bokstavelig «fra den grunnlagte byen») er et stort verk om Romas historie fra grunnleggelsen, som er satt til 753 f.Kr. (se Ab urbe condita), til augusteisk tid. Boken ble skrevet av Titus Livius (ca. 59 f.Kr. til 17), på latin. De første fem bøkene ble utgitt mellom 27 f.Kr. og 25 f.Kr.. Den siste hendelse som er dekket av Livius er Drusus' død i 9 f.Kr. Rundt en fjerdedel av verket har overlevd.

Verket

Av verkets 142 bøker er det bare 35 som finnes i dag. Den første boken begynner med Aeneas' ankomst til Italia og Romulus' og Remus' grunnleggelse av Roma, og slutter i 509 f.Kr., da Lucius Junius Brutus og Lucius Tarquinius Collatinus ble valgt til de første romerske konsulene.Bok to til ti tar for seg historien til den romerske republikk frem til Samnitterkrigene; bok 21 til 45 forteller om den andre punerkrig og slutter med krigen mot Persevs av Makedonia.
Innholdet i de gjenværende bøkene er kjent gjennom et sammendrag fra 300-tallet under tittelen Periochæ, unntatt bok 136 og 137; dette sammendraget ble ikke skrevet ut ifra Livius' originaltekst, men fra en forkortet utgave som har gått tapt. En liknende sammendrag av bøkene 37 til 40 og 48 til 55 ble funnet i Oxyrhynchus i Egypt og oppbevares nå i British Museum; papyrusrullene er skadede og ukomplette.
Bok 46 til 70 tar for seg tiden frem til 91 f.Kr.. I bok 89 kan man lese om Sullas diktatur i 81 f.Kr., og i bok 103 beskrives Gaius Julius Cæsars første år som konsul. Bok 142 slutter med Augustus stesønn Drusus', 9 e.Kr. Mens han lar de ti første bøkene omtale mer enn fem hundre år, bruker Livius tli tider mer enn en bok på ett år fra begynnelsen av det 1. århundre f.Kr..
Boken gir beskrivelser og fortellinger om mange personer og hendelser i det romerske kongedømme og den romerske republikk. Til tider er Livius nok ikke helt nøytral i sine fremstillinger, men dette er en verdifull kilde til Romas historie.
Finanstilsynet (Norge)

Organisasjon

Tilsynet er inndelt i fire avdelinger, som blir ledet av hver sin direktør. Avdelingene er igjen delt inn i seksjoner, ledet av en seksjonssjef.
José Enrique Varela

Tidlig karrière

Varela startet sin militære karriere som utskrevet mannskap i Rif-krigen i tre år fra 1909. Han ble her forfremmet til sersjant og begynte på infanteriskolen i Spania hvor han gikk ut som løytnant.
Da han kom tilbake til Marokko, utmerket han seg i kampsituasjoner, og kong Alfonso XIII tildelte ham ved to forskjellige tilfeller utmerkelsen San Fernando-korset, Spanias høyeste militære utmerkelse. Han ble forfremmet til kaptein på grunn av sin adferd i felt i flere militære aksjoner, herunder amfibielandingen ved Alhucemas i 1925, som endret utfallet av Rif-krigen. Rett etter ble han forfremmet til oberstløytnant og deretter til oberst ved krigens slutt.
På 1930-tallet var han en del av en militære kontingenten som ble sendt i utenlandstjeneste, først til Tyskland, Sveits, Belgia og Frankrike, med sikte på å utvikle deres militære kompetanse. Da republikken ble opprettet, tok han del i José Sanjurjos kuppforsøk i 1932 og for dette ble han satt i fengsel. Da han ble løslatt, sluttet han seg til karlistene og organiserte deres milits eller paramilitære enheter, kalt Requetés, og han utviklet dem til en stor og slagkraftig militær organisasjon som spilte en stor rolle i den spanske borgerkrig. Forkledd som prest, reiste han rundt i pyreneiske landsbyer og organiserte folk og forberedte dem på den kommende krigen. Han deltok aktiv i planleggingen av kuppet som var utbruddet av borgerkrigen. I april 1936 ble dette avslørt og han ble fengslet.

Den spanske borgerkrigen

Han satt fengslet i Cádiz da opprøret brøt ut, men ble satt fri 18. juli og hjalp til med å sikre Cádiz for opprørerne. Han deltok i en rekke av slagene i borgerkrigen, herunder, Sevilla, Cordova, Málaga, Extremadura, Tagus-dalen, Alcázar, Madrid, Jarama, Brunete, Teruel og Ebro. Ved borgerkrigens avslutning var han generalmajor og ble krigsminister i den første Franco-regjeringen etter borgerkrigen. Etter Frankrikes nederlag i 1940 ble han en sterk motstander av Hitlers press mot Franco om sterkere deltakelse i andre verdenskrig, men støttet den spanske deltakelsen gjennom Den blå divisjon på Østfronten.
I 1942 var det en rekke spenninger mellom karlistene og falangen, og da Falangen angrep og drepte en rekke karlister under en religiøs samling i Begoña-basilikaen i Bilbao, gikk han av som statsråd.

De siste årene

I 1946 utnevnte Franco ham til høykommisjonær i Tétouan, Marokko, en stilling han hadde fram til sin død. Ved hans død, tildelte Franco ham posthumt adelstittelen marki og utnevnte ham til Marki av San Fernando de Valera.
Sør-Koreas motorvei 35

Sør-Koreas motorvei 35 eller Tongyeong-Daejeon motorvei (koreansk: 통영대전고속도로) er en motorvei i Sør-Korea som sammen med en nordlig forlengelse mot Seoul, forbinder hovedstaden med Tongyeong på sørkysten av landet. Veien er 208,9 km lang og går gjennom provinsene Sør-Gyeongsang og Nord-Jeolla. Fartsgrensa på veien varierer fra 50 km/t til 100 km/t. Første del av veien ble åpnet i 1996, mens siste del i sør ble åpnet i 2005.